Regibemærkninger: I anledning af Klimatopmødet i Peru bestræber Dagbladet Information sig i videst muligt omfang på at benytte sig af genbrug. Hver dag spilder nyhedsredaktioner verden over dyrebar energi på at skrive nye historier, når den samme opgave ofte kan løses med et dyk i arkivet. Her Information fra 2006 med rød, Information fra 2011 med grøn og en lille afstikker til Kristeligt Dagblad fra 2011 i violet:

Den udskældte og skandaleramte Udlændingestyrelse, der i går kom ud i nyt stormvejr, skal have et bedre ry. Derfor skiftes navnet ud, så styrelsen fremover kommer til at gå under den mere brugervenlige betegnelse ’Udlændingeservice’.

Styrelsen skal samtidig have en ny effektiv organisation, oplyste minister [indsæt navn og parti] i går på et pressemøde.

»Vi starter på en frisk,« erklærede ministeren.

Ifølge de radikale har der udviklet sig en dårlig kultur i Udlændinge[indsæt navn].

»Vi var kritiske over for den kultur, der havde udviklet sig, og derfor handlede det for os først og fremmest om at ryste posen og få en ny start,« siger integrationsordfører [indsæt navn] (R).

[Ministeren] lover hurtigere sagsbehandling ved at opdele styrelsen i to centre. Det ene skal tage sig af alt, hvad der har med arbejde og studier at gøre, mens det andet skal behandle asylsager og familiesammenføring.

Udlændingestyrelsen blev oprindeligt skabt i 1993 efter Tamil-sagen, hvor sagsbehandlingen blev flyttet fra det skandaleramte Justitsministerium til Indenrigsministeriet, der i 2001 blev til Integrationsministeriet. Det har den nye regering splittet op.

Professor i retorik Christian Kock kalder det »orwellsk retorik«, når regeringen omdøber Udlændingestyrelsen til Udlændingeservice – en henvisning til den britiske forfatter George Orwells berømte værk 1984 om totalitarismens væsen. Navneskiftet er et eksempel på meget bevidst politisk kommunikation, siger Christian Kock.

Dansk Folkepartis [indsæt navn] kalder den nye opsplitning af styrelsen »farlig« og navneskiftet »latterligt«.

Det er ikke navnet, det kommer an på, skriver direktør for Udlændinge-[indsæt nyt navn], efter styrelsen har droppet ordet ’[indsæt gammelt navn]’ i navnet.

Det har været en fantastisk fin udfordring at leve op til at hedde Udlændinge[indsæt navn] og det opdrag, vi fik. Vi er langt hen ad vejen lykkedes med at gøre det enklere for vores brugere. Nu får vi en ny udfordring med at vise, at det ikke er navnet, det kommer an på.